Nuwe kinkel in AB se toiletpetalje op pad na SA | Maroela Media
Aaron Smith (Foto: YouTube)
Daar is 'n nuwe kinkel in die kabel met die petalje toe die All Black-skrumskakel Aaron Smith verlede jaar op pad na Suid-Afrika saam met 'n vrou in 'n Nieu-Seelandse lughawetoilet betrap, en uit Suid-Afrika deur die spanbestuur huis toe gestuur is.
Daar word uit die land van die Kiwi's berig dat die rugbybase die ondersoek na die gebeure heropen het, nadat die vrou bekend gemaak het sy sal regstappe doen om haar reputasie te beskerm.
Sy het Woensdag 'n reeks teks- en Facebook-boodskappe uitgereik wat daarop dui dat Smith gelieg en inligting oor die omvang van hul verhouding weerhou het om sy bas te red. Dit lyk of die verhouding tussen hulle jare gelede reeds ontstaan het.
Luidens die berigte beteken dit, as die nuwe getuienis waar is, dat Smith die vrou omgehaal het om in 'n regsdokument te lieg, en dat hy die All Black-afrigter Steve Hansen met 'n kluitjie in die riet gestuur het.
Smith het die vrou vir die voorval verkwalik, en gevra sy moet sy weergawe aan sy nuwe vriendin en afrigter steun.
Nou het sy blykbaar genoeg daarvan gehad.
Rugby Nieu-Seeland sê dit raak 'n werknemer-werkgewer-kwessie wat uitklaring noodsaak, en het 'n onafhanklike regsman aangestel om die saak te herondersoek.